ગુજરાતના મુખ્યમંત્રી તરીકે કેશુભાઈ પટેલ અને કેન્દ્રના જળસંસાધન સચિવ બી. એન. નવલાવાલાએ મળીને જે સદ્કાર્ય વર્ષ 2001માં કર્યું હતું, એના પ્રતાપે આવતા ધોમધખતા અને જળસંકટના ઉનાળામાં ગુજરાતની તરસ છિપાશે. સામાન્ય રીતે કોઈ પણ કામનો યશ લેવા માટેની રીતસર સ્પર્ધાનો આ યુગ છે, પણ અમે જ્યારે આ લખી રહ્યા છીએ ત્યારે સોમનાથ ટ્રસ્ટના અધ્યક્ષ એવા કેશુભાઈ પટેલ સોમનાથની મુલાકાતે છે. એ યશનો દાવો ભલે ન કરે, પણ કહેવું જ પડે કે નર્મદા ડેમના કામને આગળ વધારતાં અમુક પાણી ડેડ સ્ટોકમાં સંગ્રહાયેલું રહેતાં એને સંકટ વખતે ઉપયોગમાં લેવાનું આયોજન એમનું હતું. એટલા માટે કેશુભાઈના યુગમાં કેવડિયામાંના ડેમના બોગદાનું આયોજન અમલી થયું હતું. આ વખતે ગુજરાતમાં પાણીનું સંકટ ઘેરું બની રહ્યું છે. નર્મદાના આવરાનું પ્રમાણ ઘટ્યું છે. ડેમની ઊંચાઈ ભલે વધી, દરવાજા ભલે બેસાડાયા હોય, પણ જ્યાં ડેમમાં જળસપાટી જ ઘટી હોય અને રાજ્યના બીજા ડેમ પણ સુકાવા માંડ્યા હોય ત્યારે ઉનાળુ ખેતીને પાણી ન આપવામાં આવે તો પણ પીવાના પાણીનું સંકટ ભારે ડોકું ફાડીને ઊભું છે.